**Δευτερεύουσες ονοματικές προτάσεις**

 Ονοματικές λέγονται οι δευτερεύουσες προτάσεις που είναι **ισοδύναμες** με:

α) ονόματα **ουσιαστικά**,

β) ονόματα **επίθετα**

γ) **αντωνυμίες**

και χρησιμοποιούνται ως όροι της πρότασης από την οποία εξαρτώνται, δηλαδή ως:

α) **υποκείμενο**,

β) **αντικείμενο**,

γ) **κατηγορούμενο,**

δ) **προσδιορισμός**.

 Μερικές φορές μπορούν να αντικαταστήσουν ένα όνομα ή να αντικατασταθούν από ένα όνομα.

Παραδείγματα:

1) **Είναι γνωστό ότι οι Κορίνθιοι ναυπήγησαν τριήρεις**.

Η δευτερεύουσα πρόταση: «**ότι οι Κορίνθιοι ναυπήγησαν τριήρεις**» χρησιμοποιείται ως **υποκείμενο** της κύριας πρότασης.

(Ποιο είναι γνωστό = ότι οι Κορίνθιοι ναυπήγησαν τριήρεις.)

Θα μπορούσαμε να αντικαταστήσουμε τη δευτερεύουσα πρόταση με όνομα, π.χ.

Είναι γνωστή **η** **ναυπήγηση** τριήρεων από τους Κορινθίους.

 2) Θέλω **να φάω.**

Η δευτερεύουσα πρόταση «να φάω» χρησιμοποιείται ως **αντικείμενο** της κύριας πρότασης.

(Τι θέλω = να φάω)

Θα μπορούσαμε να αντικαταστήσουμε τη δευτερεύουσα πρόταση με όνομα, π.χ.

Θέλω **φαγητό**.

3) Αυτό μόνο σου λέω, **να κάτσεις φρόνιμα**.

Η δευτερεύουσα πρόταση: «να κάτσεις φρόνιμα» χρησιμοποιείται ως **προσδιορισμός** (επεξήγηση) της αντωνυμίας **αυτό**.

Οι ονοματικές προτάσεις ανάλογα με την ιδιαίτερη σημασία τους και ανάλογα με τον σύνδεσμο που τις εισάγει χωρίζονται σε:

α) **ειδικές**,

β) **βουλητικές**,

γ) **ενδοιαστικές**,

δ) **πλάγιες ερωτηματικές** και

ε) **ονοματικές αναφορικές**.

………………………………………………………………………………………………………………......

**Οι ειδικές προτάσεις**

**Ειδικές** λέγονται οι προτάσεις που εισάγονται με τους ειδικούς συνδέσμους **ότι**, **πως**, **που**.

**Εξαρτώνται:**

**1ον** από ρήματα:

α. **λεκτικά**, δηλαδή τα ρήματα που δηλώνουν λόγο, π.χ. λέω, ομολογώ, ισχυρίζομαι, υπόσχομαι, κατηγορώ, συκοφαντώ, ειδοποιώ, τηλεφωνώ, ανακοινώνω, γράφω, διαβάζω, σημειώνω, υπονοώ κ.ά.

• Μου **ανακοίνωσε** **ότι παραιτήθηκε**.

• Με **ειδοποίησε** **ότι δε θα έρθει στο πάρτι**.

β. **δεικτικά**, δηλαδή τα ρήματα που έχουν τη σημασία του δείχνω, όπως: αποδεικνύω, δηλώνω, φανερώνω, παρασταίνω, πείθω, προσποιούμαι, παριστάνω κ.ά.

• **Προσποιήθηκε** **ότι είναι άρρωστος**.

• Της **έδειξε** **ότι έκανε λάθος** που πήγε στον χορό.

γ. **αισθητικά**, δηλαδή τα ρήματα που έχουν σχέση με τις αισθήσεις, π.χ. βλέπω, ακούω, νιώθω, καταλαβαίνω, παρατηρώ κ.ά.

• **Νιώθω** **που δε σου άρεσε το φαγητό**.

• **Κατάλαβε** **πως έπρεπε** να φύγει.

δ. **δοξαστικά**, δηλαδή όσα έχουν τη σημασία του νομίζω, όπως: πιστεύω, υποθέτω, υποψιάζομαι, φαντάζομαι κ.ά.

• **Υποψιάζομαι** **πως αυτός είναι ο κλέφτης**.

• Να **υποθέσω** **ότι συμφωνείς**;

ε. **γνωστικά**, δηλαδή όσα σημαίνουν γνώση, π.χ. γνωρίζω, ξέρω, μαθαίνω, πληροφορούμαι, εννοώ, κατανοώ κ.ά.

• **Μαθαίνω** **ότι δεν είσαι προσεκτικός στο σχολείο**.

**2ον**

**α.** από αμετάβατα ρήματα στο γ' πρόσωπο ενικού, π.χ. με πειράζει, με ενοχλεί, μου φαίνεται κ.ά.

**β.** από απρόσωπα ρήματα, π.χ. λέγεται, φαίνεται, διαδίδεται, υποτίθεται κ. ά.

**γ.** απρόσωπες εκφράσεις, π.χ. είναι κρίμα, είναι ψέμα, είναι βέβαιο κ.ά.

**δ.** από περιφράσεις που έχουν συγγενική σημασία με τα ρήματα που προαναφέραμε, π.χ. έχω τη γνώμη, έχω την υποψία, έχω την πληροφορία, είμαι της γνώμης, είμαι βέβαιος, είμαι σίγουρος κ.ά.

• **Λέγεται** **πως το αεροπλάνο θα έχει καθυστέρηση**.

• **Έχω τη γνώμη** **πως η στάση του δεν ήταν η σωστή**.

• **Είμαι βέβαιος** **πως εσύ φταις για όλα**.

• **Είναι ψέμα** **ότι ο μοναδικός φταίχτης ήταν ο Γιώργος**.

**3ον** από ουσιαστικά που έχουν συγγενική σημασία με τα ρήματα που προαναφέραμε, π.χ.

γνώση, γνώμη, διάδοση, πληροφορία, αίσθηση, δήλωση, αντίληψη, υποψία, ελπίδα κ.ά.

 • Αποδείχτηκε ψεύτικη η **διάδοση**, **πως το αεροπλάνο θα έχει καθυστέρηση**.

• Η **πληροφορία**, **ότι θα πάρουμε τελικά το δάνειο**, **με ενθουσίασε**.

**4ον** από αντωνυμίες δεικτικές και αόριστες ουδετέρου γένους, π.χ. αυτό, εκείνο, κάποιο, κάτι κ.ά.

• Όλοι το ξέρουν αυτό, **ότι θα παντρευτεί την Ελένη.**

• Μάλλον ξέχασες κάτι, **πως κανείς δε θα μας αφήσει** να φύγουμε.

**χρησιμοποιούνται:**

**α.** ως **υποκείμενο των απρόσωπων ρημάτων ή εκφράσεων**, π.χ.

 • Λέγεται **πως το αεροπλάνο θα έχει καθυστέρηση**.

• Θεωρείται βέβαιο **πως η στάση του δεν ήταν η σωστή.**

• Φαίνεται **που θα βρέξει.**

• Είναι βέβαιο **ότι δε με ξέρεις καλά.**

**β.** ως **αντικείμενο**, π.χ.

 • Υποψιάζομαι **πως αυτός είναι ο κλέφτης.**

• Προσποιήθηκε **ότι είναι άρρωστος.**

**γ.** ως **επεξήγηση**, π.χ.

 • Αποδείχτηκε ψεύτικη η διάδοση, **ότι το αεροπλάνο θα έχει καθυστέρηση.**

• Όλοι το ξέρουν αυτό, **ότι θα παντρευτεί την Ελένη.**

**δ.** ως **κατηγορούμενο** (σπανιότερα) π.χ.: Ο Νίκος φαίνεται **ότι είναι βαριά άρρωστος**.

**ΕΙΔΙΚΕΣ ΠΕΡΙΠΤΩΣΕΙΣ**

1) Οι ειδικές προτάσεις μπορεί να εισάγονται και με το **να**, όταν το ρήμα της πρότασης από την οποία εξαρτώνται εκφράζει **αμφιβολία**, π.χ.

• Πιστεύω **να έρθεις στο πάρτι** (**ότι** θα έρθεις στο πάρτι).

• **Είναι πιθανό** **να** τα έφαγε όλα ο Γιώργος (**ότι** ο Γιώργος τα έφαγε όλα).

2) Μερικές φορές μπορεί να εισάγονται και με τον σύνδεσμο **και**, όταν το ρήμα της πρότασης από την οποία εξαρτώνται έχει τη σημασία του **αισθάνομαι** ή **νομίζω**, π.χ.

• **Θαρρείς** **και** έφυγε επίτηδες με τέτοιο τρόπο (ότι έφυγε…)